“โปรช้าง” คว้าแชมป์กอล์ฟยูโรฯรายการที่ 7 ในชีวิตได้สำเร็จ
"โปรช้าง" ธงชัย ใจดี นักกอล์ฟขวัญใจมหาชน สามารถคว้าแชมป์กอล์ฟยูโรเปี้ยนทัวร์ รายการ Porsche European Open ที่ประเทศเยอรมัน มาครองได้สำเร็จ หลังวันสุดท้าย (27 ก.ย.) หวดเพิ่มอีก 4 อันเดอร์พาร์ รวมสี่วันมี 17 อันเดอร์พาร์ สกอร์รวม 267
27 ก.ย. 2558

ผู้สื่อข่าวรายงานว่า “โปรช้าง” ธงชัย ใจดี นักกอล์ฟขวัญใจมหาชน สามารถคว้าแชมป์กอล์ฟยูโรเปี้ยนทัวร์ รายการ Porsche European Open ที่ประเทศเยอรมัน มาครองได้สำเร็จ หลังวันสุดท้าย (27 ก.ย.) หวดเพิ่มอีก 4 อันเดอร์พาร์ รวมสี่วันมี 17 อันเดอร์พาร์ สกอร์รวม 267
ทั้งนี้ โปรช้างเก็บคะแนนเพิ่มได้อีก 4 เบอร์ดี้ ในวันสุดท้าย โดยไม่เสียเลยแม้แต่หนึ่งโบกี้ ซึ่งนั่นทำให้เขาสามารถเบียดเอาชนะ แกรม สตอร์ม คู่แข่งชาวอังกฤษไปได้ 1 สโตรก พร้อมกันนี้ โปรช้างจะได้รับเงินรางวัลทั้งสิ้น 333,330 ยูโร หรือราว 13.67 ล้านบาท อีกทั้งมีโอกาสจะทำให้อันดับโลกของโปรช้างขยับขึ้นมาอยู่ในท๊อป 30 อีกด้วย
สำหรับสัปดาห์หน้า โปรช้างไม่มีโปรแกรมแข่งขันในรายการใด เนื่องจากต้องการเตรียมตัวให้พร้อมสำหรับลงเล่นศึกใหญ่ รายการ  The President Cup ระหว่างวันที่ 8-11 ตุลาคม 2558 ซึ่งโปรช้างได้รับเกียรติเลือกให้เป็นหนึ่งในผู้เล่นของทีมนานาชาติ ที่จะต้องลงชิงชัยกับทีมสหรัฐอเมริกา โดยนับเป็นนักกอล์ฟคนแรกจากประเทศไทยที่ถูกเชิญให้เข้าร่วมการแข่งขันรายการนี้